ബി സി സി ഐ സ്വന്തമായി ക്രിക്കറ്റ് സ്റ്റേഡിയം നിർമിക്കാനൊരുങ്ങുന്നു . പലകാരണങ്ങളാൽ മത്സര വേദികൾ അവാസന നിമിഷം മാറ്റേണ്ടി വരുന്ന പശ്ചാത്തലത്തിലാണ് ബി സി സി ഐയുടെ നീക്കം . പ്രധാന മത്സരങ്ങളുടെ വേദികൾ അവസാന നിമിഷം മാറ്റേണ്ടി വരുന്നതിലൂടെ ഉണ്ടാകുന്ന പ്രയാസങ്ങൾ ഇല്ലാതാക്കാനാണ് ബി സി സി ഐ സ്വന്തം സ്റ്റേഡിയം നിർമിക്കാൻ ഒരുങ്ങുന്നത് . ബി സി സി ഐ പ്രസിഡന്റ് അനുരാഗ് താക്കറിന്റേതാണ് സ്വന്തം സ്റ്റേഡിയം എന്ന ആശയം . ഇതിനായി ആദ്യവട്ട ചർച്ചകൾ ധർമ്മശാലയിൽ നടന്ന ബോർഡിന്റെ പ്രവർത്തക സമിതി യോഗത്തിൽ പൂർത്തിയാക്കി . ദില്ലിയിലാണ് ബി സി സി ഐ സ്വന്തം സ്റ്റേഡിയം നിർമിക്കുക . ട്വന്റി20 ലോകകപ്പിൽ സംസ്ഥാന സർക്കാർ സുരക്ഷ നൽകാത്തതിനാൽ ധർമ്മശാലയിലെ ഇന്ത്യ - പാകിസ്ഥാൻ മത്സരം കൊൽക്കത്തയിലേക്ക് മാറ്റിയിരുന്നു . ഇതിന് പിന്നാലെ മഹാരാഷ്ട്രയിലെ ഐ പി എൽ മത്സരവേദികളും മാറ്റി . സ്വന്തം സ്റ്റേഡിയം നിർമ്മിച്ചാൽ ഇത്തരം പ്രതിസന്ധികൾ ഉണ്ടാവില്ലെന്ന വിലയിരുത്തലിലാണ് ബി സി സി ഐ . രാജ്യാന്തര നിലവാരമുള്ള സ്റ്റേഡിയത്തിന്റെ നിർമ്മാണവും നിയന്ത്രണവും ബിസിസിഐയുടെ പൂർണ നിയന്ത്രണത്തിലായിരിക്കും .